NARIADENIE KOMISIE (EÚ) č. 92/2010
z 2. februára 2010,
ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o výmenu údajov medzi colnými orgánmi a národnými štatistickými orgánmi, zostavovanie štatistiky a posudzovanie kvality
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 471/2009 zo 6. mája 2009 o štatistike Spoločenstva o zahraničnom obchode s nečlenskými krajinami a o zrušení nariadenia Rady (EHS) č. 1172/95 (1), a najmä na jeho článok 6 ods. 1, článok 7 ods. 3, článok 8 ods. 3 a článok 9 ods. 3,
keďže:
(1)
V nariadení (ES) č. 471/2009 sa stanovuje spoločný rámec pre systematickú tvorbu európskej štatistiky o obchode s tovarom s nečlenskými krajinami.
(2)
Je potrebné špecifikovať postupy výmeny údajov medzi colnými orgánmi a národnými štatistickými orgánmi, aby sa zabezpečilo komplexné zostavovanie štatistiky zahraničného obchodu.
(3)
Je potrebné prijať ustanovenia týkajúce sa zostavovania mesačnej štatistiky, aby všetky členské štáty poskytovali zosúladené a porovnateľné výsledky, vrátane pravidiel úpravy oneskorených alebo nekompletných záznamov a údajov, na ktoré sa vzťahujú ustanovenia o zaobchádzaní s dôvernými informáciami.
(4)
Na to, aby bolo možné posudzovať kvalitu štatistických údajov zasielaných Komisii (Eurostatu), sú nevyhnutné vykonávacie opatrenia týkajúce sa spôsobov vypracúvania a štruktúry správy o kvalite.
(5)
Opatrenia ustanovené v tomto nariadení sú v súlade so stanoviskom Výboru pre štatistiku obchodovania s tovarom s nečlenskými krajinami,
PRIJALA TOTO NARIADENIE:
Článok 1
Spôsoby výmeny údajov medzi colnými orgánmi a národnými štatistickými orgánmi
1. Národné colné orgány poskytnú svojim národným štatistickým orgánom bezodkladne a najneskôr v priebehu mesiaca nasledujúceho po mesiaci, v ktorom boli colné vyhlásenia prijaté alebo v ktorom sa stali predmetom rozhodnutí colných orgánov, záznamy o dovoze a vývoze vychádzajúce z colných vyhlásení, ktoré boli týmto orgánom podané.
2. S účinnosťou od dátumu zavedenia mechanizmu vzájomnej výmeny údajov elektronickými prostriedkami podľa článku 7 ods. 2 nariadenia (ES) č. 471/2009 colné orgány denne poskytnú kópie údajov z colných vyhlásení, ktoré boli týmto orgánom podané, colnému orgánu členského štátu, ktorý je v zázname uvedený ako:
a)
členský štát určenia v prípade dovozu;
b)
členský štát skutočného vývozu v prípade vývozu.
Colný orgán členského štátu určenia v prípade dovozu a členského štátu skutočného vývozu v prípade vývozu poskytne svojim národným štatistickým orgánom bezodkladne a najneskôr v priebehu mesiaca nasledujúceho po mesiaci, v ktorom boli colné vyhlásenia prijaté alebo v ktorom sa stali predmetom rozhodnutí colných orgánov, záznamy o dovoze a vývoze vychádzajúce z týchto colných vyhlásení.
3. Colné orgány poskytnú národným štatistickým orgánom revidované záznamy o dovoze a vývoze v prípade, že sa už poskytnuté štatistické údaje zmenili alebo doplnili.
4. Colné orgány overia na žiadosť národných štatistických orgánov správnosť a úplnosť záznamov o dovoze a vývoze, ktoré im poskytli.
Článok 2
Zostavovanie európskej štatistiky o dovoze a vývoze tovaru
1. Národné štatistické orgány zostavujú mesačnú štatistiku na základe:
a)
záznamov o dovoze a vývoze poskytnutých colnými orgánmi podľa článku 1;
b)
údajov poskytnutých hospodárskym subjektom v prípade zjednodušenia colných formalít podľa článku 4 ods. 2 nariadenia (ES) č. 471/2009;
c)
zdrojov údajov pre špecifické tovary alebo pohyby podľa článku 4 ods. 4 nariadenia (ES) č. 471/2009.
2. Národné štatistické orgány zostavujú štatistiku zahraničného obchodu podľa:
a)
zostavujúceho členského štátu, pričom sa uvádza členský štát vykazujúci štatistiku zahraničného obchodu Eurostatu;
b)
sledovaného obdobia;
c)
toku obchodu;
d)
štatistickej hodnoty v národnej mene, bez desatinných čísiel;
e)
množstva vyjadreného v kilogramoch, bez desatinných čísiel;
f)
množstva vyjadreného v dodatkových merných jednotkách;
g)
kódu tovaru;
h)
členského štátu, v ktorom bolo podané colné vyhlásenie;
i)
členského štátu určenia v prípade dovozu. V prípade záznamov o dovoze, kde colné údaje o členskom štáte určenia nie sú k dispozícii, by sa však mal uvádzať kód krajiny QV, keď sa predpokladá, že členský štát určenia je iný ako členský štát, kde bolo podané colné vyhlásenie;
j)
členského štátu skutočného vývozu v prípade vývozu. V prípade záznamov o vývoze, kde colné údaje o členskom štáte skutočného vývozu nie sú k dispozícii, by sa však mal uvádzať kód krajiny QV, keď sa predpokladá, že členský štát skutočného vývozu je iný ako členský štát, kde bolo podané colné vyhlásenie;
k)
krajiny pôvodu v prípade dovozu;
l)
krajiny odoslania v prípade dovozu. Ak je však krajinou odoslania členský štát, uvedie sa krajina pôvodu v prípade pôvodu mimo EÚ, v opačnom prípade sa použije kód krajiny QW;
m)
krajiny posledného známeho určenia v prípade vývozu;
n)
štatistického režimu;
o)
jednomiestneho alebo dvojmiestneho kódu druhu obchodu. V prípade záznamov, kde colné údaje o druhu obchodu nie sú k dispozícii, by sa však mal uvádzať jednomiestny kód 0;
p)
kódu priznanej preferencie v prípade dovozu;
q)
druhu dopravy na hranici;
r)
druhu dopravy vo vnútrozemí;
s)
kontajnera.
3. Štatistika obsahuje úpravy oneskorených alebo nekompletných záznamov. V týchto úpravách sa uvedie štatistická hodnota minimálne v členení podľa partnerskej krajiny, kódu tovaru na úrovni kapitoly kombinovanej nomenklatúry a mesačného sledovaného obdobia. Tieto úpravy sa zakladajú na spoľahlivom a kompetentnom odhade alebo vedeckých metódach.
4. Členské štáty môžu v prípade jednotlivých transakcií s hodnotou nižšou ako štatistický prah zostavovať menej podrobné informácie, ako je stanovené v článku 6 ods. 1 nariadenia (ES) č. 471/2009. Komisii (Eurostatu) sa však zašlú minimálne údaje o celkovej mesačnej štatistickej hodnote dovozu a vývozu.
5. Štatistika obsahuje údaje, na ktoré sa vzťahujú ustanovenia o zaobchádzaní s dôvernými informáciami v zostavujúcom členskom štáte. Národné štatistické orgány označia údaje, ktoré sa majú považovať za dôverné, takým spôsobom, aby sa mohlo zverejniť čo najviac informácií, aspoň na úrovni kapitoly kombinovanej nomenklatúry, ak sa tým zabezpečí dôvernosť.
Článok 3
Posudzovanie kvality
1. V súlade s kritériami kvality stanovenými v článku 9 ods. 1 nariadenia (ES) č. 471/2009 Komisia (Eurostat) každoročne posúdi kvalitu na základe ukazovateľov kvality a požiadaviek, na ktorých sa predtým dohodla s národnými orgánmi.
2. Komisia (Eurostat) pripraví pre každý členský štát čiastočne vyplnený návrh správy o kvalite. Návrhy správ o kvalite sa členským štátom zašlú do 30. novembra roku nasledujúceho po referenčnom roku.
3. Členské štáty zašlú Komisii (Eurostatu) kompletne vyplnené správy o kvalite do ôsmich týždňov od prijatia čiastočne vyplneného návrhu správy o kvalite.
4. Komisia (Eurostat) posúdi kvalitu zaslaných štatistických údajov na základe údajov a správ o kvalite poskytnutých členskými štátmi a pripraví hodnotiacu správu pre každý členský štát.
5. Komisia (Eurostat) pripraví a zverejní súhrnnú správu o kvalite, ktorá sa vzťahuje na všetky členské štáty. V tejto správe sa uvedú hlavné ukazovatele kvality a údaje zozbierané prostredníctvom správ o kvalite.
Článok 4
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2010.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 2. februára 2010